Vikulega tekur ritstjórn Mannlífs saman hverjir hafi átt góða og slæma viku . Þessi lentu á lista . Góð vika – Haraldur Johannessen Ýmsir hafa ástæðu til að gleðjast þessa vikuna . Már Gunnarsson , tónlistarmaður og afreksmaður í sundi , hlaut Kærleikskúluna og uppljóstrað var að Sigurður Guðjónsson myndlistarmaður verður fulltrúi Íslands á næsta Feneyjatvíæring . Svo er það auðvitað Haraldur Johannessen sem virðist eiga fleiri líf en kötturinn . Eins og kunnugt er fór allt á hliðina eftir að hann ræddi meinta spillingu innan lögreglunnar í Morgunblaðinu í haust og um tíma var ríkislögreglustjóri eins og kötturinn í tunnunni sem allir vilja berja á . Spáðu sumir að ferli hans væri lokið . Annað kom þó heldur betur á daginn í vikunni þegar kunngjört var að Haraldur muni taka að sér ráðgjafastarf hjá dómsmálaráðuneytinu þegar hann lætur af embætti um áramót . Ekki nóg með það , Haraldur heldur fullum launum út árið 2021 og verður með yfir 1,5 milljónir á mánuði . Þá er ekki krafist fastrar viðveru í starfinu og virðist hann því stjórna vinnuframlaginu sjálfur . Ekki amalegt það . Slæm vika – Borgarstjórn Reykjavíkur Borgarstjórn Reykjavíkur komst enn einu sinni í fréttirnar fyrir illdeilur og bruðl og skákaði þar með Play , stjórn RÚV og eiginlega bara öllum sem hafa átt slæma daga undanfarið . Margsinnis hefur verið bent á óráðsíu í fjármálum borgarinnar . Flestum er t.d. enn í fersku minni þegar allt varð vitlaust vegna framúrkeyrslu borgarinnar í pálmatrés-málinu og í braggamálinu þar á undan . Nú standa öll spjót á borgarstjórn eftir að upp komst að kræsingarnar sem boðið er upp á , á fundum hennar , á kvöldin kosta 208 þúsund en innifalið í því er 3.900 króna matarskammtur á kjaft . Til samanburðar má geta að á Alþingi kostar kvöldverður fyrir einn þingmann 700 krónur . Borgarfulltrúar hafa brugðist við ýmist með því að benda hvern á annan eða verja bruðlið . Kolbrún Baldursdóttir kannaðist t.d. ekkert við veisluborð í Ráðhúsinu en stuttu síðar dúkkaði svo upp mynd af henni sem hefur vakið athygli á Netinu en þar sést Kolbrún sporðrenna dýrindis önd í vinnunni .